ROZHODNUTIE KOMISIE
z 30. októbra 2007,
ktorým sa ustanovujú prechodné opatrenia týkajúce sa štrukturálnych požiadaviek na určité prevádzkarne v sektoroch mäsa a mlieka v Bulharsku v zmysle nariadení Európskeho parlamentu a Rady (ES) č. 852/2004 a (ES) č. 853/2004
[oznámené pod číslom K(2007) 5238]
(Text s významom pre EHP)
(2007/716/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
keďže:
(1)
V rozhodnutí Komisie 2007/31/ES (2) sa ustanovujú prechodné opatrenia, pokiaľ ide o zásielky určitých výrobkov sektorov mäsa a mlieka z Bulharska do iných členských štátov, na ktoré sa vzťahuje príloha III k nariadeniu Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (3). Tieto výrobky sa majú z Bulharska odosielať len vtedy, ak pochádzajú zo spracovateľskej prevádzkarne uvedenej v prílohe k rozhodnutiu 2007/31/ES.
(2)
Potravinový a veterinárny úrad (FVO) uskutočnil v období od 22. do 27. apríla 2007 misiu v Bulharsku s cieľom posúdiť situáciu spracovateľských prevádzkarní. Bulharské orgány preukázali, že majú v súčasnosti kapacitu a schopnosť správne hodnotiť prevádzkarne na ich schválenie na obchod vnútri Spoločenstva a že vyriešili predchádzajúce problémy s kontrolami. Preto by sa malo rozhodnutie 2007/31/ES zrušiť.
(3)
Nariadením Európskeho parlamentu a Rady (ES) č. 852/2004 z 29. apríla 2004 o hygiene potravín (4) a nariadením (ES) č. 853/2004 sa stanovujú určité štrukturálne požiadavky na prevádzkarne, ktoré spadajú do rozsahu pôsobnosti týchto nariadení.
(4)
Určité prevádzkarne v sektoroch mäsa a mlieka v Bulharsku potrebujú viac času na splnenie príslušných štrukturálnych požiadaviek uvedených v nariadeniach (ES) č. 852/2004 a (ES) č. 853/2004. Preto štrukturálne požiadavky stanovené v kapitole II prílohy II k nariadeniu (ES) č. 852/2004 a v oddiele I kapitolách II a III, oddiele II kapitolách II a III a oddiele V kapitole I prílohy III k nariadeniu (ES) č. 853/2004 by sa za určitých podmienok nemali do 31. decembra 2009 uplatňovať na prevádzkarne uvedené na zozname v prílohe k tomuto rozhodnutiu.
(5)
Pokiaľ sú tieto prevádzkarne v procese transformácie, výrobky pochádzajúce z nich by mali byť uvedené iba na domáci trh alebo použité na ďalšie spracovanie iba v bulharských prevádzkarňach, ktoré sú v procese transformácie. Aby sa mohlo overiť, či sa obchodovalo s výrobkami vyrobenými v uvedených prevádzkarňach iba na vnútroštátnom trhu, alebo či boli uvedené iba na tento trh, by mali byť tieto výrobky označené zdravotnou alebo identifikačnou značkou odlišnou od značky stanovenej v článku 5 nariadenia (ES) č. 853/2004 a existencia tejto značky by sa mala oznámiť ostatným členským štátom.
(6)
Bulharsko by malo zabezpečiť postupné plnenie príslušných štrukturálnych požiadaviek podľa plánu modernizácie, ktorý pre každú z týchto prevádzkarní schválil príslušný vnútroštátny veterinárny orgán. Súčasťou tohto plánu by mal byť zoznam všetkých nedostatkov a plánovaný termín ich nápravy. Bulharsko by malo zabezpečiť, aby mohli pokračovať v prevádzke iba tie prevádzkarne, ktoré do 31. decembra 2009 splnia v plnom rozsahu tieto požiadavky.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Štrukturálne požiadavky stanovené v kapitole II prílohy II k nariadeniu (ES) č. 852/2004 a v oddiele I kapitolách II a III, oddiele II kapitolách II a III a oddiele V kapitole I prílohy III k nariadeniu (ES) č. 853/2004 sa do 31. decembra 2009 neuplatňujú na prevádzkarne uvedené v zozname v prílohe k tomuto rozhodnutiu.
Článok 2
1. Tieto výrobky sa uvádzajú iba na domáci trh alebo používajú iba na ďalšie spracovanie v prevádzkarňach uvedených na zozname v prílohe:
a)
výrobky pochádzajúce z prevádzkarní uvedených na zozname v prílohe;
b)
výrobky pochádzajúce z integrovaných prevádzkární na spracovanie mäsa a mlieka, z ktorých časť je uvedená na zozname v prílohe.
2. Výrobky uvedené v odseku 1 musia byť označené zdravotnou alebo identifikačnou značkou odlišnou od tej, ktorá je uvedená v článku 5 nariadenia (ES) č. 853/2004.
3. Bulharsko oboznamuje s použitím zdravotných alebo identifikačných značiek na výrobkoch uvedených v odseku 1 Komisiu, ktorá zasiela tieto informácie ostatným členským štátom.
Článok 3
Rozhodnutie 2007/31/ES sa zrušuje.
Článok 4
Toto rozhodnutie je určené členským štátom.
V Bruseli 30. októbra 2007